**Veteraner slår på stortromma!**

**Når Arendal Veterankorps inviterer til jubileumskonsert, ja så gjør de det med å slå skikkelig på stortromma!**

Av Torunn N. Tinghaug

Den 11. oktober håper de 45 aktive medlemmene i Arendal Veterankorps på å fylle hele Trefoldighetskirken i Arendal.

- Det er et ambisiøst mål, - men vi skal klare det! sier formannen i Veterankorpset, Nina Tynes Heen, bestemt.

Hun forteller at korpset har øvd inn et program som både er litt annerledes, spennende og ikke minst utfordrende.

- Vi har til og med investert i vårt eget bestillingsverk til jubileumskonserten. Det er den portugisiske komponisten Alfonso Alves som har komponert stykket, og den har det optimistiske navnet "En ny vår".
- Stykket er krevende, men innen den 11. skal det meste sitte i fingrene og hodet, smiler hun.
Alves vil selv være til stede ved fremførelsen, men skal ikke dirigere dette stykket selv.
- Det er vår faste dirigent Jorge Dinis som skal dirigere dette stykket, men Alves skal dirigere en annen komposisjon av sine egne verker, forteller Heen.

Når man hører bestillingsverket skal man i følge dirigenten høre hele norgeshistorien, fra vikingetid og fremover på åtte minutter.
- Det blir så spennende å høre mottakelsen! sukker han.

**4 kor skal være med**Arendal Veterankorps ville gjøre noe annet enn bare å spille alt selv på sin jubileumskonsert. Derfor har de fått med seg ikke mindre enn fire kor til å være med. De skal både synge sammen med korpset på flere av stykkene, og alene. I tillegg skal Solveig Andersen være solist sammen med korpset.

- Det har vært ganske så livlig på øvelsene når alle har vært der, og det har gått med mye kaffe og kake, avslører formannen, lattermildt.

**Har terpet på løp**

Dirigenten Jorge Dinis er den femte dirigenten korpset har på 30 år. Dinis har ledet korpset i snart to år. Han forteller at musikerne er topp giret til konserten. Hver torsdag, i uke etter uke, har de terpet på løp og dynamikk, og han er ikke i tvil om at musikerne kommer til å gjøre sitt aller beste på konserten.

- Nå er de kjempegiret på å vise frem programmet sitt, og jeg er hundre prosent sikker på at det skal gå veldig greit, forsikrer han.

**Et utspring av ungdommen**

Arendal Veterankorps har allerede eksistert i hele 30 år. Det begynte med at noen i Arendal Ungdomsmusikkorps følte seg litt for gamle til å kalle seg ungdommer. Dermed begynte de å samles til øvelser som veterankorps, og etter det har korpset vært en viktig del av kulturlivet i Arendal.

Hver eneste 17. mai spiller korpset på Kanalplassen, og ellers i året er de rundt på forskjellige institusjoner og underholder de eldre.
- Det synes vi er kjempekoselig! forsikrer formannen.

**Reiseglad gjeng**
Selv om korpset er et veterankorps, så ligger de ikke på latsiden. Man må kunne si at de lider av konstant reiselyst, og de har vært mye på tur.
- Vi har deltatt på 17. mai-arrangementer i USA hele tre ganger, og i mai i fjor reiste hele gjengen til Portugal for å besøke hjembyen til sin Dirigent.
- Det var kjempestas og noen hadde sitt største musikalske øyeblikk da vi spilte i en svær katedral sammen med 100 sangere! forteller Nina Tynes Heen.
Hun sier at når korpset med ektefeller er på tur, ja så er det en stor familietur.
Men før den livlige gjengen igjen kan fornye passene, pakke kofferten og reise ut i verden, skal de altså avholde jubileumskonsert i Trefoldighetskirken.

FOTO: TORUNN N. TINGHAUG

1. Formann i Arendal Veterankorps, Nina Tynes Heen og dirigent Jorge Dinis, slår på stortromma og ønsker velkommen til jubileumskonsert i Trefoldighetskirken 11. oktober.
2. Alfonso Alves er en portugisisk komponist som har komponert bestillingsverket til Arendal Veterankorps.
3. Her er hele gjengen samlet på hotelltaket da de besøkte Porto i fjor.